ToekomsVenster: Die Woord bring lewehttps://rak2.spens.co.za/radio/2015-onderhoude/jannie-pelser-toekomsvenster-149.mp3 Argieffoto. Sonder spraak en sonder woorde, onhoorbaar is hulle stem. – Lees Psalm 19:8 Die Woord bring lewe, verteenwoordig lewe en wysheid. Die Woord van die Here speel onteenseglik ŉ betekenisvolle en deurslaggewende rol in die lewens van Christene. Verskillende woorde word in hierdie Psalm gebruik om na God se wil en doel vir hierdie wêreld en in die besonder sy kinders uit te druk. In essensie is die benaminge sinonieme. Die digter probeer die spyker diep inslaan. Hy onderstreep dieselfde saak. Die Woord van die Here is goed, betroubaar, navolgenswaardig, korrek, strategies belangrik, ononderhandelbaar, ens. Mens sou durf om te vra watter plek die Woord van die Here (die Bybel, uiteraard as geskrewe Woord maar ook die inspraak van die Heilige Gees) in die lewe van ŉ kind van God speel? Dis lewensnoodsaaklik dat ŉ mens met die Woord sal opgaan en dit in jou hart sal bewaar. Ek het menigmaal al beleef hoedat die Heilige Gees in ŉ oomblik van noudte en onsekerheid die Woord in my hart opdiep en my herinner aan die getroue beloftes van God. Die Gees werk met die neerslag van God se Woord in ons lewens. Dit beteken nie dat ŉ mens elke naam en plek uit jou kop moet ken nie maar ŉ gemaklike omgang met die groot en breë lyne van die Bybel sal jou baie hartseer en desperaatheid spaar. Vers 11 is besonder mooi…”die Woord is soeter as heuning, druppels uit ŉ heuningkoek”. Onverbloemde genade. Dis juis omdat ŉ mens jouself maklik ŉ rat voor die oë draai dat ŉ mens die objektiewe leiding van God se Woord nodig het (sien vers 13 vir die blinde kolle in ŉ mens se lewe).